Benny Engelbrecht (S), 2012-04-11:
Meget ofte er der en større sammenhæng mellem de anlægsprojekter, vi vedtager her i Folketinget, og sådan er det også med etableringen af det andet spor på banestrækningen mellem Vamdrup og Vojens, hvilket udgør anden etape af udbygningen af banestrækningen på dette stykke.
Første etape blev allerede vedtaget i 1993 som konsekvens af åbningen af Storebæltsforbindelsen, og det blev derfor nødvendigt at øge kapaciteten mellem Vojens og Tinglev.
I den politiske aftale om en grøn transportpolitik fra 2009 blev der reserveret samlet 700 mio. kr. til udbygningen af strækningen fra Vamdrup til Vojens fra et til to spor.
Imidlertid måtte partierne bag aftalen i efteråret 2011 konstatere, at den reserverede sum kun rakte til et anlæg, der under anlægsfasen ville give store udfordringer med afviklingen af godstransport i en længere periode.
Det var naturligvis ikke hensigtsmæssigt.
Først efter grundige sonderinger lykkedes det at finde de yderligere 55 mio. kr., der skal til for at finansiere en optimeret udførselsmetode i forbindelse med anlægget af dobbeltsporet på strækningen Vamdrup-Vojens, således at lukningen af banen begrænses.
Jeg er meget glad for den villighed til at træffe svære beslutninger, som forligspartierne udviste i januar 2012, for at fjerne en flaskehals i den jyske banekorridor mellem Danmark og Tyskland og dermed understøtte den langsigtede udvikling af godstrafikken i Danmark.
Den røde tråd mellem Storebæltsforbindelsen og anden etape af det sønderjyske dobbeltspor kan nu bindes, og således kan den større sammenhæng tydeligt ses.
Når jeg fremhæver aftalen fra januar i år, er det naturligvis, fordi vi i den forbindelse traf to meget vigtige beslutninger, der berørte den sydlige del af Jylland, men som også har betydning for landstrafikken.
Den ene var dobbeltsporet, som vi behandler nu; den anden var påbegyndelsen af elektrificeringen af resten af hovedbanenettet i Danmark, begyndende med strækningen Lunderskov-Esbjerg.
Det har for regeringen aldrig været et spørgsmål om enten et dobbeltspor eller en elektrificering, men derimod hvornår projekterne kunne gennemføres.
Og fordi alle forligspartierne har vist sig villige og parate til at træffe svære dispositioner, er det lykkedes at kunne gøre begge dele samtidig, og det synes jeg vi skal glæde os over.
Det er forventningen, at dobbeltsporet på strækningen Vamdrup-Vojens vil stå klar i 2015 – det er 5 år før den forventede slutdato på Femernforbindelsen, der også vil omfatte en jernbaneforbindelse, der kan benyttes til godstransport.
Imidlertid vil det sydjyske dobbeltspor ikke blive overflødigt, når Femernforbindelsen står færdig, tværtimod, og det skyldes ikke blot, at vi kan forvente en forøgelse af mængden af gods på jernbane over hele Europa og dermed også i Danmark; det skyldes også, at dobbeltsporet forbedrer kvaliteten af passagertogsbetjeningen i Sønderjylland samt tilgodeser den internationale passagertrafik mod Hamborg.
I høringssvarene har jeg bemærket mig en kritik af forbindelsens planlagte hastighedsbegrænsning på de 160 km/t.
Jeg kan sådan set godt forstå, at der kan være et ønske om at øge hastigheden i forhold til det, men man må altså ikke glemme, at der på den nuværende strækning og på nuværende tidspunkt er en hastighedsbegrænsning på bare 120 km/t.
Så der vil rent faktisk ske en betydelig og mærkbar forbedring.
Lovforslaget udelukker ikke, at man senere kan justere og opgradere hastigheden yderligere, hvis man skulle beslutte det og der i øvrigt findes bevilling til det.
Det vil således kunne ske, uden at der af den grund vil skulle foretages lovændringer i øvrigt.
Socialdemokraterne kan naturligvis støtte forslaget, og jeg skal også meddele fra SF's ordfører, fru Anne Baastrup, at SF ligeledes kan støtte lovforslaget.